入劍門和少陵韵
作者：孫應時
朝代：宋

paragraphs: 客還入劍門，縱覽形勢壯。
兩崖摩青天，石城岌相向。
風雲鬰慘澹，神鬼見情狀。
重關一何危，哀壑不可傍。
巖蹲虎豹怒，水落龍蛇放。
英雄意飛揚，行路色沮喪。
殺人古如麻，俛仰有餘愴。
我遊亦何事，哦詩神頗王。
杜陵千年句，角逐不得讓。
過關一雨涼，濃綠出千嶂。
獨酌無與歌，懷人復怊悵。